Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од А.М. од Штип, поднесена против Управата за заштита на културно наследство по предметот Барање за пристап до информации од јавен карактер, на ден 07.05.2025 година, го донесе следното:

**Р Е Ш Е Н И Е**

**СЕ ЗАПИРА** постапката по Жалбата изјавена од А.М. од Штип, поднесена против Управата за заштита на културно наследство, заведена во Агенцијата со бр.08-161 на 25.04.2025 година, по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

А.М. од Штип, како што е наведено во Жалбата, на 03.04.2024 година поднел Барање за пристап до информации од јавен карактер до Управата за заштита на културно наследство, со кое побарал по е-маил да му се достави фотокопија од следната информација:

„1. Примерок од одговорот на Управата за заштита на културно наследство доставен до Општина Штип, а врз основа на доставена понуда бр.09-1201/1 од 03.02.2025 година од страна на Општина Штип до Управата за заштита на културно наследство за остварување на право за првенствено купување на Недвижна ствар-деловен простор, сопственост на Општина Штип, а врз основа на член 140 од Законот за заштита на културно наследство ( во прилог на барањето и доставената понуда до УЗКН)?“.

Имателот на информации по ова Барање не одговорил во законски предвидениот рок, по што Барателот на информации достави Жалба до Агенцијата, заведена со бр.08-161 на 25.04.2025 година.

Агенцијата, преку е-маил заведен со бр.08-161 од 28.04.2025 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.

На 06.05.2025 година Имателот на информаци до Агенцијата достави Одговор на Жалба со УП Бр.03-280 од 28.04.2025 година, со кој ја извести Агенцијата дека „... Во прилог Ви доставуваме Одговор на Жалба во врска со Жалбата заведена во Вашата институција, Ваш бр.08-161 од 25.04.2025 г. поднесена од страна на А.М. од Штип.“, во прилог доставено е Решение со УП Бр.03-280 од 28.04.2025 година со кое Барањето на барателот се уважува.

Истиот ден, Агенцијата електронски му го достави Решението на Барателот на информации, заведен во Агенцијата со бр.08-161.

На 06.05.2025 година, Барателот на информации достави е-маил заведен со бр. 08-161, со кој ја извести Агенцијата дека „Ви благодарам, во текот на вчерашниот ден ми беше испратен бараниот документ од страна на управата за заштита на културно наследство. Задоволен сум од одговорот “.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата,

поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

Доставено до:

- архива на Агенцијата

- жалителот/барател на информацијата

- имател на информацијата